**ELŐTERJESZTÉS**

**Szombathely Megyei Jogú Város Közgyűlése Szociális és Lakás Bizottságának 2021. szeptember 29-i rendes ülésére**

**Javaslat a Vakok és Gyengénlátók Vas Megyei Egyesülete támogatási kérelmének elbírálására**

A Vakok és Gyengénlátók Vas Megyei Egyesülete (továbbiakban: Egyesület) azzal a kérelemmel fordult a Szociális és Lakás Bizottsághoz, hogy az Egyesület által az idén nyolcadik alkalommal megrendezendő Együtt Élünk Hét érzékenyítő és szemléletformáló program megrendezéséhez támogatást kérjen. A program új helyszíne az Agora Művelődési és Sportház, időpontja 2021. október 11-16-ig.

A programsorozat keretein belül a látássérültek megismertetik a résztvevőkkel - akár interaktívan – mindennapi életüknek dolgait, nehézségeit. A program során budapesti „láthatatlan kiállítás” mintájára rendeznek be sötét szobát, amely az érdeklődőknek helybe hozza a megtapasztalás lehetőségét. Lehetőség nyílik szimulációs eszközök kipróbálására is.

A program megvalósításához 16 fő közreműködőre van szükség, ebből 5 személy vak, 2 fő látó szakember, a többiek pedig önkéntes szakemberek, akik egy héten keresztül napi 8 órában segítik a program megvalósítását. A rendezvény ideje alatt a közreműködők számára étkezést biztosít az Egyesület.

A program idei célcsoportja a belvárosban működő középiskolák diákjai. Fontosnak tartják őket is megszólítani, hisz a városközpontban nagyobb eséllyel találkoznak látássérült személyekkel.

A rendezvény lebonyolításához az Egyesület a bizottságtól a mellékelt kérelemben részletezett költségvetés alapján 340 ezer forint összegű támogatás biztosítását kéri.

Az önkormányzat 2021. évi költségvetéséről szóló 7/2021. (II.25.) önkormányzati rendelet 12. § (7) bekezdés c) pontja alapján az „Érzékenyítő programok - Helyi esélyegyenlőségi program keretében” kiadási előirányzat felhasználásáról a Szociális és Lakás Bizottság jogosult dönteni.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2021. szeptember „ ”.

 **/: Dr. László Győző:/**

HATÁROZATI JAVASLAT

**…/2021. (IX.29.) SzLB. sz. határozat**

1. A Szociális és Lakás Bizottság az önkormányzat 2021. évi költségvetéséről szóló 7/2021.(II.25.) önkormányzati rendelet 12. § (7) bekezdés c) pontjában foglalt felhatalmazás alapján a Vakok és Gyengénlátók Vas Megyei Egyesülete kérelmét megtárgyalta és a Szociális Ágazat kiadásai „Érzékenyítő programok – Helyi esélyegyenlőségi program keretében” tételsor terhére 340.000,- Ft összeggel támogatja az Egyesület által megrendezésre kerülő Együtt Élünk Hét érzékenyítő és szemléletformáló programot.
2. A Bizottság felkéri az előterjesztőt, hogy a támogatással kapcsolatos teendőket az önkormányzati forrásátadásról szóló 47/2013. (XII.4.) önkormányzati rendeletben foglaltaknak megfelelően végezze el.

**Felelősök:**

Dr. Czeglédy Csaba, a Szociális és Lakás Bizottság elnöke

 Dr. László Győző, alpolgármester

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

 Stéger Gábor, a Közgazdasági és Adó Osztály vezetője,

 Bősze György, a Vakok és Gyengénlátók Vas Megyei Egyesületének Elnöke/

**Határidő:** 2021. október 8. /1. és 2. pont vonatkozásában/